Document ID: 32009D0239

ODLOČBA KOMISIJE
z dne 10. decembra 2008
o državni pomoči C 60/07 Italije za Fluorite di Silius s.p.a.
(notificirano pod dokumentarno številko C(2008) 7805)
(Besedilo v italijanskem jeziku je edino verodostojno)
(Besedilo velja za EGP)
(2009/239/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti in zlasti prvega pododstavka člena 88(2) Pogodbe,
ob upoštevanju Sporazuma o Evropskem gospodarskem prostoru in zlasti člena 62(1)(a) Sporazuma,
po pozivu vsem zainteresiranim strankam, naj predložijo svoje pripombe v skladu z navedenimi členi (1), in ob upoštevanju teh pripomb,
ob upoštevanju naslednjega:
I. POSTOPEK
(1)
Komisija je 11. decembra 2007 sporočila Italiji, da bo sprožila formalni postopek preiskave v skladu s členom 88(2) Pogodbe ES v zvezi s pomočjo, ki je bila odobrena družbi Fluorite di Silius s.p.a. Odločitev Komisije, da sproži postopek, je bila objavljena v Uradnem listu Evropske unije (2). Komisija je pozvala zainteresirane stranke, naj predložijo svoje pripombe.
(2)
Komisija je 17. januarja 2008 prejela pripombe Italije o sprožitvi formalne preiskave. Komisija je 20. februarja 2008 posredovala uvodno odločbo trem družbam, ki so predložile pripombe o sprožitvi formalne preiskave v povezanem primeru C 16/06 Nuova Mineraria Silius (3). Komisija je 3. marca 2008, 4. marca 2008 in 5. marca 2008 prejela pripombe teh treh družb. Ugotovitve tretjih oseb so bile Italiji poslane 28. aprila 2008, pri čemer ji je bila dana možnost predložitve pripomb.
(3)
Komisija in italijanski organi so se srečali 18. marca 2008. Italija je 15. maja 2008 prejela zahtevo po informacijah, na katero je odgovorila v dopisu, ki je bil evidentiran 10. junija 2008.
II. OPIS
(4)
Komisija je 8. februarja 2007 prejela pritožbo, v skladu s katero regija Sardinija domnevno namerava: (i) objaviti javni razpis za dodelitev rudarske koncesije za rudnik Genna Tres Montis, ki jo je družba Nuova Mineraria Silius 25. julija 2006 opustila; (ii) ustanoviti novo družbo Fluorite di Silius s.p.a., ki bi se prijavila na ta razpis; in (iii) prenesti vse nekdanje zaposlene iz družbe Nuova Mineraria Silius v družbo Fluorite di Silius.
(5)
Regija Sardinija je junija 2006 pripravila poslovni načrt (Programma di intervento e gestione) za nadaljnje rudarjenje v rudniku Genna Tres Montis. Kreditna institucija Banca CIS je septembra 2006 izvedla študijo izvedljivosti, na podlagi katere je ugotovila, da je načrt ekonomsko upravičen. Na podlagi te študije se je regija Sardinija 4. oktobra 2006 odločila ustanoviti družbo, ki bi se prijavila na razpis za dodelitev rudarske koncesije (4). Temu je sledila ustanovitev družbe Fluorite di Silius, ki je bila v celoti v lasti regije Sardinije.
(6)
Glavni poslovni dejavnosti nove družbe sta bili enaki kot glavni poslovni dejavnosti družbe Nuova Mineraria Silius, tj. proizvodnja in trženje fluorita (5) in galenita (6). Poslovni načrt za družbo Fluorite di Silius je temeljil na pridobivanju približno 2,23 milijona ton rude, s čimer bi se v skladu s trenutnimi ocenami izčrpale obstoječe rezerve rudnika (7). Tako kot v primeru družbe Nuova Mineraria Silius bi bila večina rude prodana družbi Fluorsid s.p.a., dobavitelju fluorovodikove kisline, ki je v 40-odstotni lasti regije Sardinije.
(7)
Javni razpis za dodelitev rudarske koncesije je bil objavljen 9. marca 2007. Odbor, pristojen za dodelitev koncesij, je 23. maja 2007 rudarsko koncesijo dodelil edinemu ponudniku, tj. družbi Fluorite di Silius.
(8)
Komisija se je ob upoštevanju navedenih ukrepov odločila sprožiti postopek v skladu s členom 88(2) Pogodbe iz treh razlogov.
(9)
Prvič, pogoj javnega razpisa je bil, da se vsi delavci, ki so bili zaposleni v družbi Nuova Mineraria Silius pred njeno likvidacijo, vključno z osebjem, vključenim v program mobilnosti za odpuščene delavce, zaposlijo vsaj za pet let ter da se ohranijo njihovi položaji in njihove plače. Komisija meni, da javni razpisi, ki vključujejo takšne netržne pogoje, niso v skladu z načelom vlagatelja v tržnem gospodarstvu. Takšni pogoji zelo verjetno dajejo prednost vsaj dejavnosti, ki se prodaja, ker je ta dejavnost razbremenjena konkurenčnega pritiska in se financira s prihodki, ki se jim je država odpovedala (8).
(10)
Drugič, Komisija je dvomila, da je regija Sardinija ravnala kot vlagatelj v tržnem gospodarstvu, ko je ustanovila družbo Fluorite di Silius, da bi se prijavila na javni razpis za dodelitev rudarske koncesije, na podlagi poslovnega načrta z notranjo stopnjo donosnosti v višini 3,5 % (9), kar je bilo jasno pod povprečjem za industrijo (10) in oportunitetnimi stroški vlagatelja, merjenimi v primerjavi z državnimi obveznicami (11).
(11)
Tretjič, oddelek za rudarsko dejavnost je 6. junija 2007 regiji Sardiniji predložil poročilo (istruttoria) o zadevnem primeru, v katerem je poudaril, da časovni okvir trajanja projekta, tj. devet let, ne bi omogočil popolne amortizacije in pokritja naložbe, predvidenih v poslovnem načrtu družbe Fluorite di Silius (približno 36,76 milijona EUR). Znesek nepokrite naložbe bi bil znaten, in sicer približno 13,5 milijona EUR ali 36 % celotne naložbe (12). Hitrejša amortizacija sredstev ne bi bila v skladu z italijanskimi računovodskimi predpisi in bi v vsakem primeru dodatno obremenjevala dobiček družbe. Zato je Komisija dvomila, ali bi bile glavne točke iz poslovnega načrta sprejemljive za tržnega vlagatelja.
(12)
Italijanski organi in Komisija so se srečali 18. marca 2008, pri čemer je Komisija na tem srečanju dodatno pojasnila svoje pomisleke, ki jih je navedla v odločitvi o sprožitvi formalnega postopka preiskave. Italijanski organi so z dopisom z dne 16. aprila 2008, ki je bil evidentiran 17. aprila 2008, obvestili Komisijo, da je bil javni razpis za dodelitev rudarske koncesije preklican. Italijanski organi so z dopisom z dne 10. junija 2008, ki je bil evidentiran istega dne, zagotovili kopijo uradnega ukrepa o preklicu javnega razpisa z dne 8. aprila 2008 (13). Italijanski organi so v istem dopisu navedli, da je bil poslovni načrt družbe Fluorite di Silius, katerega izvedljivost je bila v uvodni odločbi obravnavana kot vprašljiva, opuščen.
(13)
Italijanski organi so z dopisom z dne 16. aprila 2008, ki je bil evidentiran 17. aprila 2008, obvestili Komisijo, da nameravajo objaviti nov javni razpis, ki ne bo vključeval pogoja v zvezi z obvezno zaposlitvijo vseh nekdanjih zaposlenih v družbi Nuova Mineraria Silius (glej uvodno izjavo 9). Italijanski organi so Komisiji predložili tudi kopijo javnega razpisa, ki ni vseboval pogoja v zvezi z zaposlitvijo nekdanjega osebja.
(14)
Italijanski organi so v dopisu z dne 10. junija 2008, ki je bil evidentiran istega dne, navedli, da bo predstavljen nov poslovni načrt, če se bo družba odločila, da se prijavi na nedavno objavljeni javni razpis. Italijanski organi so se zavezali, da bodo obvestili Komisijo o izidu novega javnega razpisa in morebitni dodelitvi koncesije, ki jo je družba Nuova Mineraria Silius opustila. Poleg tega so se italijanski organi zavezali, da bodo Komisiji na njeno zahtevo zagotovili poslovni načrt ponudnika, ki bo koncesijo prejel (14).
(15)
Komisija poudarja, da mora biti poslovni načrt družbe Fluorite di Silius v skladu z načelom vlagatelja v tržnem gospodarstvu, če se zadevna družba, ki je v popolni lasti regije Sardinije, odloči sodelovati v javnem razpisu.
(16)
Javni razpis, ki je vključeval pogoj v zvezi z zaposlitvijo nekdanjega osebja, je bil preklican, zato državna pomoč, ki bi bila morda vključena v ta razpis, ni več mogoča in družbe Fluorite di Silius ni več mogoče obravnavati kot morebitnega prejemnika pomoči. Poslovni načrt, predložen v okviru javnega razpisa, je bil opuščen. Na podlagi tega je mogoče sklepati, da formalni postopek preiskave ni več smiseln in ga je treba končati.
III. SKLEPNE UGOTOVITVE
(17)
Formalni postopek preiskave je bil sprožen v zvezi z javnim razpisom za dodelitev rudarske koncesije za rudnik Genna Tres Montis, ki je vključeval nekatere pogoje, vendar zaradi preklica zadevnega razpisa preiskava ni več smiselna.
(18)
Zato je treba formalni postopek preiskave, ki je bil sprožen 11. decembra 2007 v skladu s členom 88(2) Pogodbe ES v zvezi s pomočjo, odobreno družbi Fluorite di Silius, končati -
SPREJELA NASLEDNJO ODLOČBO:
Člen 1
Formalni postopek preiskave v zvezi z družbo Fluorite di Silius s.p.a., ki je bil sprožen 11. decembra 2007 v skladu s členom 88(2) Pogodbe ES, je končan.
Člen 2
Ta odločba je naslovljena na Italijansko republiko.
V Bruslju, 10. decembra 2008

Labels: 4
19
14
3
12
18